KIRJALLINEN KYSYMYS E-1370/01 esittäjä(t): Caroline Jackson (PPE-DE) komissiolle. Eurooppalaiset ratsastajajärjestöt.



Virallinen lehti nro 350 E , 11/12/2001 s. 0139 - 0140



KIRJALLINEN KYSYMYS E-1370/01 esittäjä(t): Caroline Jackson (PPE-DE) komissiolle (7. toukokuuta 2001) Aihe: Eurooppalaiset ratsastajajärjestöt Yhteensä 28 eurooppalaista ratsastusalan elintä perusti vuonna 1995 järjestelmän, jolla pyrittiin yhdenmukaistamaan alan opettajien pätevyysvaatimukset kansainvälisellä tasolla. Tämä johti kansainvälisen ratsastuksenopettajien passin laatimiseen. Johtavana elimenä toimi Britannian hevosalan seura (British Horse Society). Britannian ratsastuskoulujen yhdistystä (Association of British Riding Schools), jonka pätevyyden maan hallituskin on tunnustanut, ei pyydetty millään tavoin osallistumaan järjestelmän kehittämiseen eikä sitä edes kuultu. Britannian ratsastuskoulujen yhdistys on joutunut toteamaan, että ainoastaan Britannian hevosalan seuran luetteloon merkityt opettajat voivat saada kansainvälisen ratsastuksenopettajien passin. Yhdistyksen pätevyyttä ei tunnusteta. Tämä tarkoittaa, että alaa opiskelleet saattavat joutua havaitsemaan, etteivät he voi saada työtä muista EU:n jäsenvaltioista, koska Britannian hevosalan seura ei tunnusta heidän pätevyyttään. Onko komissio samaa mieltä siitä, että tällaisen ratsastajajärjestöjen epävirallisen ryhmittymän sisäpiiritoiminta saattaa olla lainvastaista, koska se estää työvoiman vapaata liikkuvuutta eikä siinä sovelleta EU:n vastavuoroisen tunnustamisen järjestelmää? Onko komissio samaa mieltä siitä, että ongelma voidaan ratkaista ripeästi siten, että passijärjestelmää soveltavat maat tunnustavat Britannian ratsastuskoulujen yhdistyksen kokeet ja tutkinnot, jolloin asiassa ei tarvitsisi ryhtyä oikeudellisiin toimiin? Frederik Bolkesteinin komission puolesta antama vastaus (16. heinäkuuta 2001) Käytettävissään olevien tietojen perusteella komissio ei pysty arvioimaan, onko kansallisten ratsastajajärjestöjen välillä tehty sopimus henkilöiden vapaasta liikkuvuudesta annetun yhteisön lainsäädännön mukainen. Komissio kuitenkin korostaa, että vaikka henkilöiden vapaata liikkuvuutta koskevia yhteisön sääntöjä rikottaisiin, komissiolla ei ole valtuuksia nostaa yhteisöjen tuomioistuimessa kannetta yksityisiä organisaatioita vastaan. Ainoastaan kansalliset tuomioistuimet ovat toimivaltaisia käsittelemään yksityisten osapuolten välisiä riitoja tällä alalla. Jäsenvaltioiden, jotka sääntelevät ratsastuksenopettajien ammattia alueellaan, on tarkasteltava kaikkia muissa jäsenvaltioissa myönnettyjä ratsastuksenopettajien tutkintotodistuksia vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annetun neuvoston direktiivin 89/48/ETY(1) tai direktiiviä 89/48/ETY täydentävästä ammatillisen koulutuksen tunnustamista koskevasta toisesta yleisestä järjestelmästä 18 päivänä kesäkuuta 1992 annetun neuvoston direktiivin 92/51/ETY(2) nojalla. Näillä direktiiveillä ei ole kuitenkaan perustettu tutkintotodistusten automaattiseen tunnustamiseen perustuvaa järjestelmää. Jos maahanmuuttajan saaman koulutuksen sisältö eroaa huomattavasti vastaanottavassa jäsenvaltiossa vaadittavan tutkintotodistuksen sisällöstä, vastaanottavan jäsenvaltion kansalliset viranomaiset voivat vaatia maahanmuuttajalta kelpoisuuskokeen tai harjoittelujakson suorittamista maahanmuuttajan valinnan mukaan. Toimivaltaiset kansalliset viranomaiset tai muut elimet voivat vapaasti valita enemmän tai vähemmän muodollisia, puolueettomiin perusteisiin nojautuvia menettelyjä helpottaakseen vapaata liikkuvuutta, kunhan menettelyt eivät ole luonteeltaan poissulkevia. (1) EYVL L 19, 24.1.1989. (2) EYVL L 209, 24.7.1992.